ORDE do 4 de abril de 2005 pola que se convocan axudas á modernización dos buques pesqueiros para o exercicio de 2005 e se modifica a Orde do 14 de xullo de 2000 pola que se establecen as bases e condicións e se regula o procedemento de concesión de axudas á renovación da frota e á modernización dos buques pesqueiros.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 14/04/2005

A Orde do 14 de xullo de 2000 pola que se establecen as bases e condicións e se regula o procedemento de concesión de axudas á renovación da frota e á modernización dos buques pesqueiros modificada pola Orde do 1 de xullo de 2002, prevé que as obras deberán estar incluídas dentro do prazo que se sinala na correspondente resolución e, en todo caso, dentro do exercicio orzamentario correspondente á concesión.
Para tal obxecto, esta consellería
DISPÓN:
Artigo 1º.-Convocatoria de axudas.
Convócanse axudas á modernización dos buques pesqueiros, que se rexerán polas bases e condicións e de acordo co procedemento establecido na Orde do 14 de xullo de 2000 (DOG do 2 de agosto), modificada pola Orde do 1 de xullo de 2002, sendo o prazo de presentación de solicitudes, de acordo coa Lei de orzamentos xerais da Comunidade Autónoma de corenta días naturais contados a partir do seguinte ao da publicación desta convocatoria.
Artigo 2º.-Crédito orzamentario.
As subvencións concédense con cargo á aplicación 12.03.721B.770.3 do orzamento do ano 2005, cun importe de 5.822.708 euros.
Artigo 3º.-Modificación da Orde do 14 de xullo de 2000.
Modifícanse os seguintes artigos da Orde do 14-7-2000:
«Artigo 6º.-Obrigas dos beneficiarios».
O parágrafo terceiro queda redactado do seguinte xeito:
«Coa solicitude e coa petición de pagamento da axuda deberán presentar certificacións de non ter débedas coa Administración estatal e autonómica e certificación de estar ao día das súas obrigas coa Seguridade Social. Así mesmo, deberán presentar tanto coa solicitude, coa petición do pagamento da axuda, unha declaración relativa a todas as subvencións concedidas ou solicitadas para o mesmo proxecto e dar cumprimento a todo o establecido
no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, tal como foi modificado pola Lei 8/1999, do 30 de decembro».
«Artigo 9º.-Criterios de selección».
O punto 3. Modernización, queda redactado do seguinte xeito:
«De entre todos os expedientes presentados que se refiran a algún dos aspectos subvencionables priorizarase en función inversa da idade do buque que se vai modernizar, salvo as que favorezan o enrolamento de mulleres para o que se terá en conta o establecido no anexo II punto 3».
«Artigo 12º.-Solicitude e prazo de presentación».
O punto A) queda redactado do seguinte xeito:
«A solicitude formularase no impreso normalizado que se une como anexo IV desta orde e con tres copias, se é o caso, de ser necesaria farase constar a data da autorización das obras».
Introdúcese unha nova epígrafe:
«e) Certificacións de non ter débedas coa Administración estatal e autonómica e certificación de estar ao día das súas obrigas coa Seguridade Social».
«Anexo II. Criterios de selección».
O punto 3. Modernización, queda redactado do seguinte xeito:
«Priorización en función inversa da idade do buque que se vai modernizar, dentro dos límites comprendidos entre seis e vinte e nove anos, para aspectos ou investimentos subvencionables.
1 punto por ano.
Máxima puntuación: barcos de 6 anos.
Mínimo puntuación: barcos de 29 anos.
A continuación, tamén en función inversa da idade, os barcos de 30 ou máis anos para obras de mellora das condicións de traballo e seguridade.
Non obstante e independentemente da idade do buque, todas aquelas obras que favorezan a posibilidade de enrolamento de mulleres serán consideradas prioritarias e polo tanto o buque acadará a puntuación máxima soamente con respecto ás ditas obras».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de abril de 2005.
Enrique César López Veiga
Conselleiro de Pesca e Asuntos Marítimos